บลจ.ทิสโก้ขายกองทุนละตินอเมริการอบใหม่
บลจ.ทิสโก้&nbsp; พอใจกระแสตอบรับ &#8220;กองทุนเปิด ทิสโก้ ละติน อเมริกา&#8221; ดีเกินคาด พร้อมเปิดขายอีกรอบตั้งแต่วันนี้&nbsp; ทางเลือกช่วยกระจายความเสี่ยงและเพิ่มผลตอบแทนในช่วงภาวะหุ้นไทยยังผันผวน
19 เม.ย. 2553

บลจ.ทิสโก้  พอใจกระแสตอบรับ “กองทุนเปิด ทิสโก้ ละติน อเมริกา” ดีเกินคาด พร้อมเปิดขายอีกรอบตั้งแต่วันนี้  ทางเลือกช่วยกระจายความเสี่ยงและเพิ่มผลตอบแทนในช่วงภาวะหุ้นไทยยังผันผวน 
นายธีรนาถ  รุจิเมธาภาส กรรมการผู้จัดการ  บริษัทหลักทรัพย์จัดการกองทุน  ทิสโก้  เปิดเผยว่า   บลจ.ทิสโก้ ได้เปิดขายกองทุนเปิด ทิสโก้ ละติน อเมริกา  (TISCO Latin America Fund : TISCOLAF ) อีกรอบตั้งแต่วันนี้เป็นต้นไป ผ่านทางสาขาธนาคารทิสโก้ทุกสาขา  โดยกองทุนดังกล่าวมีจุดเด่นอยู่ที่การมีสภาพคล่องสูง สามารถซื้อขายได้ทุกวันทำการ ลงทุนขั้นต่ำเพียง 20,000 บาท
ทั้งนี้การเปิดขายกองทุนดังกล่าวครั้งแรก (ไอพีโอ) ในช่วงที่ผ่านมา (24 มี.ค. – 2 เม.ย. 53) ถือว่าได้รับการตอบรับจากนักลงทุนดีมาก  ส่วนหนึ่งมาจากความเชื่อมั่นในนโยบายการลงทุนในภูมิภาคละติน อเมริกา ซึ่งมีความโดดเด่นทั้งในด้านพื้นฐานเศรษฐกิจที่มีความแข็งแกร่งมาก จากการเป็นแหล่งทรัพยากรธรรมชาติที่สำคัญของโลก และได้รับปัจจัยบวกจากแนวโน้มภาวะเศรษฐกิจโลกที่เริ่มฟื้นตัว อีกทั้งการลงทุนในตลาดหุ้นซึ่งตัวเลขดัชนีผลตอบแทน MSCI  EM Latin America  ณ สิ้นปี 2552 ที่อยู่ในระดับสูงที่สุดในโลก เป็นจุดดึงดูด 
นอกจากนี้ จากภาวะหุ้นในประเทศไทยที่ยังคงมีความผันผวนและมีความกังวลเกี่ยวกับสถานการณ์ทางการเมือง ทำให้นักลงทุนต้องการกระจายความเสี่ยงไปยังต่างประเทศมากขึ้นและต้องการความคล่องตัวในการซื้อขาย ซึ่ง “กองทุนเปิด ทิสโก้ ละติน อเมริกา”  สามารถตอบสนองความต้องการของนักลงทุนได้อย่างครบถ้วน  จากการที่ผู้ลงทุนสามารถซื้อขายหน่วยลงทุนได้ทุกวันทำการ 
“ในช่วงการเปิดเสนอขายครั้งแรก (ไอพีโอ) “กองทุนเปิด ทิสโก้ ละติน อเมริกา” มีการตอบรับที่ดีมาก โดยมียอดจองซื้อยู่ที่ประมาณ 355 ล้านบาท ซึ่งถือว่าเป็นระดับที่น่าพอใจ  ทั้งนี้จากปัจจัยแวดล้อมและปัจจัยสนับสนุนต่าง ๆ  ทำให้เชื่อว่ากองทุนดังกล่าวจะยังคงได้รับการตอบรับที่ดีอย่างต่อเนื่อง เพราะนับเป็นทางเลือกหนึ่งที่จะช่วยกระจายความเสี่ยงและเพิ่มผลตอบแทนในพอร์ตของการลงทุนได้เป็นอย่างดี
ทั้งนี้ กองทุนเปิด ทิสโก้ ละติน อเมริกา มีนโยบายจะลงทุนในหน่วยลงทุนของกองทุน  Lyxor ETF MSCI EM Latin America (กองทุนหลัก) ซึ่งเป็นกองทุนรวมอีทีเอฟ (Exchange Traded Fund)  ที่จดทะเบียนซื้อขายในตลาดหลักทรัพย์สิงคโปร์ มีนโยบายการลงทุนในตราสารแห่งทุนเพื่อให้ได้รับผลตอบแทนใกล้เคียงกับผลตอบแทนของดัชนี MSCI EM Latin America บริหารและจัดการโดย Lyxor International Asset Management   โดยมีมูลค่าโครงการอยู่ที่ 1,000 ล้านบาท